## Rješenje kojim se Anti Lučiću iz Zagreba, oduzima dozvola za obavljanje poslova investicijskog savjetnika

### NN 130/2007 (19.12.2007.), Rješenje kojim se Anti Lučiću iz Zagreba, oduzima dozvola za obavljanje poslova investicijskog savjetnika

# HRVATSKA AGENCIJA ZA NADZOR FINANCIJSKIH USLUGA

**3739**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 58. stavak 1. točka 6. Zakona o tržištu vrijednosnih papira (»Narodne
novine« br. 84/02 i 138/06), Uprava Hrvatske agencije za nadzor financijskih
usluga, po službenoj dužnosti u predmetu oduzimanja dozvole za obavljanje
poslova investicijskog savjetnika Ante Lučića iz Zagreba, Antuna Šoljana 9, na
sjednici održanoj 13. prosinca 2007. godine donijela je

## RJEŠENJE

1. Anti Lučiću iz Zagreba, Antuna Šoljana 9, oduzima se dozvola za obavljanje
poslova investicijskog savjetnika.
2. Ovo rješenje upisuje se u Registar ovlaštenih investicijskih savjetnika, koji
vodi Hrvatska agencija za nadzor financijskih usluga, pod rednim brojem 97
(devedeset sedam).
3. Ovo rješenje objavit će se u »Narodnim novinama«.

```
Obrazloženje
```

Rješenjem Hrvatske agencije za nadzor financijskih usluga, klasa: UP/I-451-04/07-08/36
od 22. ožujka 2007. godine, Anti Lučiću iz Zagreba, zaposleniku ovlaštenog
društva Zagrebačka banka d.d. Zagreb (dalje: Društvo), bila je na neodređeno
vrijeme izdana dozvola za obavljanje poslova investicijskog savjetnika.
Odredbom članka 58. stavak 1. točka 6. Zakona o tržištu vrijednosnih papira
(»Narodne novine« br. 84/02 i 138/06, dalje: ZTVP) propisano je da će Agencija
za nadzor financijskih usluga (dalje: Agencija) investicijskom savjetniku
rješenjem oduzeti dozvolu ako isti obavlja poslove koji nisu poslovi
investicijskog savjetnika.
Društvo je 5. prosinca 2007. godine obavijestilo Agenciju da je Anti Lučiću s
danom 12. studenim 2007. godine prestao radni odnos u Službi za brokerske
poslove i upravljanje imovinom Zagrebačke banke d.d. Zagreb, te da je imenovani
od istog dana zaposlenik društva Zb Invest d.o.o. Podneskom od 10. prosinca
2007. godine Ante Lučić obavijestio je Agenciju o istoj promjeni zaposlenja, te
je naveo da je suglasan sa oduzimanjem dozvole za obavljanje poslova
investicijskog savjetnika. Kako je Zb Invest d.o.o. društvo za upravljanje
investicijskim fondovima sukladno važećem Zakonu o investicijskim fondovima, a
ne ovlašteno društvo u smislu ZTVP-a, u kojem je investicijski savjetnik kao
zaposlenik ovlašten obavljati poslove savjetovanja prilikom investiranja u
vrijednosne papire, valjalo je riješiti kao u izrijeci ovog rješenja, dakle
oduzeti mu dozvolu za obavljanje poslova brokera i provesti upis oduzimanja
dozvole u Registru ovlaštenih investicijskih savjetnika koji vodi Agencija, s
danom upisa 13. prosinca 2007. godine, pod rednim brojem 97 (devedeset sedam).
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv njega može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od primitka ovog rješenja.

Klasa: UP/I-451-04/07-08/59
Urbroj: 326-111/07-2
Zagreb, 13. prosinca 2007.

Predsjednik Uprave
**Ante Samodol**, v. r.

Rješenje, NN 130/2007-3739